
Roțile

Vă mulțumim că ați cumpărat această carte

Mașina Jonny se admira în vitrina unui magazin. Cât de frumoasă era! Și ce viteză – putea să întreacă chiar și mașinile de curse!

„Sunt mândria cartierului”, strigă Jonny.

Chiar atunci, două sunete de frâne îi întrerupseră visul cu ochii deschiși.

Erau prietenii săi: bicicleta Mike și trotineta Scott.

„Bună, Jonny!” îl salutară prietenii săi. „Ce mai faci?”

„Am chef de o cursă scurtă astăzi”, spuse Jonny, umflându-și pneurile. „Dar nu e nimeni cu care să mă întrec.”

„Ne întrecem noi cu tine!” zise Mike cu entuziasm.

„De asta există prieteni!” adăugă Scott.

Jonny nu se arătă prea entuziasmat. „Mmm... Un campion are nevoie de un egal cu care să se întreacă.”

Mike și Scott se uitară unul la altul.

„Noi nu suntem buni?” întrebă Mike. 

„O, sunteți buni”, se strâmbă Jonny, privindu-se în vitrină. „Dar nu destul de buni.”

„Bine, Jonny”, spuse Scott. „Te provocăm la o cursă chiar acum! Să mergem pe Drumul Deluros și să vedem cine ajunge primul.” 

Jonny acceptă cu un surâs încrezut. 

Atunci când ajunseră la Drumul Deluros, cursa începu. 

Porniră pe o pantă abruptă. Jonny se ambală și, în câteva secunde, trecu de partea înclinată. 

Bicicleta Mike era la jumătatea drumului... Iar săraca trotinetă Scott pufăia și urca încetișor.

Jonny ajunse în vârful dealului și se opri. Se uită în oglinda retrovizoare – prietenii lui erau cu mult în urmă. 

